Diari Oficial de la Generalitat Valenciana


Sumari del DOGV 3430, del 09-02-1999 (1999/205)

RESOLUCIÓ de 14 de desembre de 1998, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Formació i Empresa.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3430

Data del DOGV
:   09-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/205


Data del document
:   14-12-1998

Organisme emissor
:   Conselleria de Presidència

Tipus de document
:   Resolució

Descriptors 

:   * fundació
    * registre de documents

RESOLUCIÓ de 14 de desembre de 1998, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Formació i Empresa. [1999/M205]
  
Vista la sol·licitud el dia 25 de novembre de 1998, que va entrar en el registre en la mateixa data, efectuada per la senyora Luisa González-Barranca Selva, en representació de la Fundació Formació i Empresa, en què se sol·licitava la inscripció de la dita entitat en el Registre de Fundacions de la Comunitat Valenciana, en base als següents
  
Antecedents de fet
  
Primer
  
Que segons l'escriptura de data 20 de novembre de 1998, i amb número de protocol 3568, autoritzada pel notari del Col·legi de València, senyor Salvador Alborch Domínguez, va comparéixer davant del dit notari, el senyor Rafael Ferrando Giner, en nom i representació de la Confederació Empresarial Valenciana, per a constituir en aquest acte l'entitat denominada Fundació Formació i Empresa.
  
A més a més del senyor Rafael Ferrando Giner, i als efectes de la seua acceptació del càrrec de patrons de la Fundació, van comparéixer al citat acte la senyora María del Carmen Sendra Muñoz i els senyors Francisco José Corell Grau, Juan Eloy Durá Catalá, Damián Miguel Frontera Roig i Enrique Soto Ripoll.
  
Així mateix, en data 24 de novembre de 1998, el notari del Col·legi de València, senyor Manuel Ángel Rueda Pérez, va legitimar en document privat d'acceptació del càrrec de patró de la Fundació Formació i Empresa, les firmes corresponents als senyors Antonio Almerich Soliva, Antonio Baixauli Planells, Federico Félix Real, i Silvino Navarro Casanova, legitimacions que queden incorporades a l'expedient d'inscripció de la Fundació Formació i Empresa.
  
Segon
  
L'article 2 dels seus Estatuts, estableix que la Fundació té com a fins els següents:
  
1. Promoure i/o realitzar actuacions formatives informatives per a fomentar la cooperació entre empreses.
  
2. Promoure i/o realitzar, conjuntament o separadament d'altres entitats, plans o programes europeus relacionats amb la formació.
  
3. Promoure i/o desenrotllar programes dirigits a empresaris i directius.
  
4. Subscriure convenis i establir mecanismes de col·laboració amb altres entitats públiques o privades en matèria de formació.
  
5. La realització d'estudis de qualssevol classe que puguen tindre una incidència en el marc de l'empresa.
  
6. L'organització i/o desenrotllament de conferències, jornades, seminaris, taules de debat, etcètera, relacionades directament o indirectament amb la formació.
  
7. La publicació i/o divulgació de qualsevol estudi així com de les activitats relacionades amb la fundació.
  
8. La planificació, execució i seguiment d'accions formatives dirigides a treballadors en actiu o desocupats, així com a empresaris, autònoms o directius.
  
9. Subscriure tot tipus d'acords i convenis amb l'Administració dins del marc general de la formació.
  
10. Qualssevol altres relacionats amb la formació en el seu sentit més ampli.
  
Segons l'article 6 estatutari, podran ser beneficiaris de la Fundació les empreses, els empresaris i els treballadors, bé en actiu o desocupats, que realitzen la seua activitat empresarial i/o laboral en l'àmbit territorial de la Comunitat Valenciana.
  
Tercer
  
La dotació de la Fundació, segons consta en l'escriptura fundacional, de data 20 de novembre de 1998, és de catorze milions dues-centes vint-i-una mil set-centes cinquanta-quatre pessetes (90.445.624 PTA).
  
La dotació és aportada íntegrament per la Confederació Empresarial Valenciana, i es desglossa en una aportació dinerària de cinc milions (5.000.000 PTA), i una altra aportació no dinerària de béns mobles, que es valora en nou milions dues-centes vint-i-una mil set-centes cinquanta-quatre pessetes (9.221.754 PTA).
  
La realitat de l'aportació dinerària s'acredita mitjançant un certificat de l'entitat Bancaixa, incorporat en l'escriptura de constitució.
  
La valoració dels béns mobles s'ha realitzat mitjançant un informe pericial de data 24 de febrer de 1998, que queda incorporat a l'escriptura de constitució, i l'autor de la qual és el senyor Jorge Castellano Belloch, economista, auditor censor jurat de comptes, col·legiat a València.
  
Quart
  
D'acord amb allò que s'ha previst en l'exposició quarta de la carta fundacional, i el títol segon dels estatuts fundacionals, el Patronat és l'òrgan de govern i representació de la Fundació, compost per nou membres designats a títol personal d'entre persones físiques pertanyents al món de l'empresa de la Comunitat Valenciana. Els patrons exerciran el seu mandat per temps indefinit. Els patrons designaran entre aquests un president i un vicepresident. També designaran un secretari, el qual podrà ser o no patró.
  
El Patronat inicial queda compost per les següents persones:
  
President:
  
1. Rafael Ferrando Giner.
  
Vicepresident:
  
2. María del Carmen Sendra Muñoz.
  
Secretari no patró: Enrique Soto Ripoll.
  
Vocals:
  
3. Antonio Almerich Soliva.
  
4. Antonio Baixauli Planells.
  
5. Francisco José Corell Grau.
  
6. Juan Eloy Durá Catalá.
  
7. Federico Félix Real.
  
8. Damían Miguel Frontera Roig.
  
9. Silvino Navarro Casanova.
  
La resta de l'articulat estatutari regula totes les qüestions previstes legalment en matèria de fundacions.
  
Cinqué
  
El Patronat confereix poder a favor del senyor Pedro Coca Castaño, perquè en nom i representació de la Fundació puga, sota la denominació de director, exercir les següents facultats:
  
«1. Complir les obligacions de tota índole que corresponguen a la Fundació i exigir el compliment de les que, davant aquesta, incumbisquen a tercers, es podran realitzar cobraments, admetre pagaments parcials, conferir ajornaments i novar les obligacions en els seus elements objectius o subjectius, amb extinció o no de l'obligació primitiva.
  
2. Obrir comptes corrents o de crèdit, o llibretes, caixes o comptes d'estalvi, a nom de la Fundació, i retirar d'aquestes els fons dipositats o acreditats, totalment o parcialment, tant de les que òbriguen a l'empara d'aquesta facultat, com de les que ja estigueren obertes anteriorment.
  
3. Fer i percebre transferències o moviments de fons per qualsevol procediment bancari.
  
4. Negociar i descomptar lletres de canvi o altres documents de gir, comercials o financers, que podrà subscriure en qualsevol concepte canviari.
  
5. Constituir dipòsits bancaris de tot tipus, siga amb finalitat estricta de custòdia o de garantia.
  
6. Sol·licitar i concertar aval bancari per a la seguretat de tota classe d'operacions, el compliment de les quals incumbira a la Fundació.
  
7. Portar la correspondència bancària, donar conformitat a saldos i extractes de comptes, o oposar inconvenients i formular reclamacions quan ho estime procedent.
  
8. Administrar béns de totes classes, mobles o immobles, exercitar i complir tota classe de drets i obligacions, aprovar i exigir comptes, firmar i seguir correspondència, fer i retirar girs i enviaments; constituir, modificar, extingir i liquidar contractes de tot tipus, particularment d'arrendament, assegurança, treball i transport de qualsevol classe, desnonar inquilins, arrendataris, parcers, colons, porters, admetre i acomiadar obrers i empleats; reconèixer, acceptar, pagar i cobrar qualssevol deutes i crèdits per capital, interessos, dividends, amortitzacions o altres títols i en relació amb qualsevol persona o entitat pública o privada, fins i tot l'estat, província, municipi, comunitats autònomes i organismes dependents de qualsevol d'aquestes, i bancs de tot tipus, oficials o privats, fins i tot el d'Espanya i Argentaria, Caixa Postal i Banco Hipotecario, SA, firmar rebuts, saldos, conformitats i resguards. Assistir amb veu i vot a juntes de propietaris, consorcis, copropietaris i altres cotitulars de béns o drets.
  
9. Comparéixer i actuar davant de les autoritats i funcionaris públics de totes classes, i davant de les oficines i organismes públics, siguen de l'estat, província o municipi, o de les comunitats autònomes, o els seus respectius organismes autònoms, i molt especialment, davant dels ministeris, les seues dependències centrals o provincials, sindicats, duanes, direccions de ports, instituts nacionals, monts de pietat, mutualitats, juntes, comités, etc. i davant dels particulars, en tots els assumptes en què la Fundació poguera tindre interés directe o indirecte, amb facultat d'incoar, comparéixer, seguir i desistir expedients, i també la d'interposar contra les resolucions que en aquestes es dictaren, definitives o no, els recursos procedents segons les lleis i reglaments que, així mateix, podran continuar per tots els seus tràmits, fins a obtindre resolució definitiva i ferma.
  
10. Retirar de les oficines de correus, telègrafs, ferrocarrils, duanes i empreses de transport en general, cartes, certificats, plecs de valors declarats, avisos, girs, telegrames, paquets, embalums i mercaderies de totes classes, consignats a nom de la Fundació, i podran formular protestes i reclamacions davant de la persona o òrgan pertinent i percebre les indemnitzacions, si fa el cas, concedides.
  
11. Exercir les accions i excepcions de tota índole que assistisquen a la Fundació, siguen civils, penals, laborals, econòmiques o contencioses administratives, o d'un altre tipus, i podran nomenar advocats i atorgar en nom i representació de la Fundació, i amb les facultats generals o especials que estime, poders a favor de procuradors o d'altres persones a què la llei concedisca capacitat de postulació processal, fins i tot per a renunciar a l'acció, desistir del procediment o recurs interposat, transigir l'assumpte judicialment o extrajudicialment, avenir-se o sotmetre la qüestió objecte de litigi a la decisió d'àrbitres d'equitat o de dret.
  
12. Requerir la intervenció notarial o d'altres funcionaris per a l'alçament d'actes de tota espècie, i contestar els requeriments que a la Fundació siguen formulats per tercers.
  
13. Nomenar i separar el personal de la Fundació, i fixar els seus sous i comeses.
  
14. Atorgar poders a qualsevol persona, si bé només podrà conferir les facultats ressenyades en els números 7, 9, 10, 11 i 12 precedents, i podrà revocar tals poders.»
  
L'apoderament s'entendrà amb les limitacions expressades en el 14.1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Per tant, i singularment o especialment, d'aquest apoderament expressament s'exclouen les següents facultats:
  
a) La facultat de decidir l'alienació o gravamen dels béns i drets descrits en l'article 19.1 de la llei citada o per a comprometre en àrbitres d'equitat o per a celebrar transaccions sobre aquests béns o drets.
  
b) La facultat d'acceptar llegats o donacions amb càrregues que puguen desnaturalitzar el fi fundacional.
  
c) La facultat de repudiar herències o llegats o de deixar d'acceptar donacions.
  
d) La facultat d'autocontractació, de l'article 26 de la Llei de Fundacions mencionada.
  
e) Per a modificar els Estatuts o fusionar-se amb una altra fundació quan ho haja prohibit el fundador.
  
f) Per a augmentar el percentatge de les despeses d'administració per damunt del 10 % dels ingressos o rendes netes de l'exercici.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de mode durador el seu patrimoni a la realització de fins d'interés general, circumstàncies que concorren en el present cas.
  
Tercer
  
Examinats els fins de la Fundació, la dotació així com l'aportació efectivament realitzada, aquells es consideren d'interés general, i aquesta inicialment suficient per a la inscripció, de conformitat amb allò que s'ha establit en l'article 11.b) del Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els Estatuts, continguts en l'escriptura pública de 20 de novembre de 1998, compleixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la Fundació pot ser reconeguda com a tal, tenint en compte el fi que persegueix segons l'article 2 dels seus Estatuts.
  
Cinqué
  
L'apoderament s'ha efectuat de conformitat amb l'article 14.2 de la Llei de Fundacions i d'Incentius Fiscals a la Participació Privada en Activitats d'Interés General, que exposa que el Patronat podrà nomenar apoderats generals o especials, excepte que els Estatuts disposen el contrari.
  
Sisé
  
L'expedient ha sigut tramitat per la Secretaria General de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 4/1997, de 26 de febrer, del president de la Generalitat Valenciana, pel qual s'assignen competències a la presidència i a les conselleries, i per l'article 15, lletra o) del Decret 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència, en la redacció donada a aquest per l'article únic del Decret 106/1998, de 21 de juliol, tot això, en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, pel que fa a l'estructura administrativa a nivell de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del registre i protectorat únics de la Comunitat Valenciana, i l'altra normativa de pertinent aplicació, resolc:
  
Primer
  
Inscriure com a fundació la denominada Fundació Formació i Empresa, en el Registre de Fundacions de la Comunitat Valenciana amb el número 308 (V) i classificar-la de caràcter cultural. El seu domicili radicarà a València, carrer del Músic Peydró, 36.
  
Segon
  
Inscriure en el Registre de Fundacions de la Comunitat Valenciana, els Estatuts per què ha de regir-se la Fundació, elevats a escriptura pública de data 20 de novembre de 1998, amb el número de protocol 3568, autoritzada pel notari del Col·legi de València, senyor Salvador Alborch Domínguez.
  
Tercer
  
Inscriure en el citat registre el nomenament del primer patronat segons figura en l'antecedent de fet quart de la present Resolució.
  
Quart
  
Inscriure en el Registre de Fundacions de la Comunitat Valenciana, l'apoderament en favor del senyor Pedro Coca Castaño, director de la Fundació, en els termes i amb les condicions expressades en l'antecedent de fet cinqué de la present Resolució.
  
Notifiqueu l'actual Resolució, amb l'advertiment que contra aquesta, que no esgota la via administrativa, es podrà presentar recurs ordinari davant d'aquest mateix òrgan o davant el conseller de Presidència en el termini d'un mes, a comptar des de la data de la seua notificació, de conformitat amb allò que s'ha disposat en el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 14 de desembre de 1998.- El secretari general: Jorge Lamparero Lázaro.